Keld Albrechtsen (EL), 2003-04-30:
Jeg kan ikke takke regeringspartierne og ministeren for deres bidrag til debatten.
Det var en overgang ved at føre til, at vi simpelt hen ikke fik en seriøs drøftelse af lufthavnsproblematikken i Jylland.
Det fik vi så alligevel, fordi de øvrige ordførere forholdt sig seriøst til tingene.
og det vil jeg gerne sige tak for.
Jeg vil gerne sige til hr. Poul Fischer fra Dansk Folkeparti, at der ikke i beslutningsforslaget ligger et krav om lukning af lufthavne.
Jeg er ikke i tvivl om, at en gennemførelse af forslaget vil betyde, at nogle lufthavne formentlig først og fremmest Tirstrup og Karup vil blive overflødiggjort, men det er en konsekvens af de investeringer, det ligger ikke som et lovkrav i forslaget.
Det vil jeg godt henstille til Dansk Folkepartis overvejelser, for jeg var nemlig enig i en række af de betragtninger, som hr. Poul Fischer kom med, og som andre ordførere også kom med, nemlig at det er en miljømæssigt rigtig ting med det princip at flytte fra vinger til skinner, og at det er en udvikling, som kan forstærkes.
Derfor var jeg også glad for de bemærkninger, som Det Radikale Venstre og Socialdemokratiet kom med, om, at man ikke i hvert fald på forhånd afviser tankegangen i det her forslag. Jeg vil så godt gøre ordførerne opmærksom på, fordi der var fra SF's side en kritik af, at det måske kostede mange penge at bygge sådan en jernbane, som foreslås her i beslutningsforslaget - ministeren sagde det på den måde, at det var højtflyvende, visionært vil jeg kalde det, men selvfølgelig koster det nogle penge - at det bare skal sammenholdes med den samfundsøkonomiske udgift, som alternativet til det her forslag indebærer, nemlig at der bygges en ny lufthavn ved Århus.
Det er jo alternativet, og det bekymrer mig, hvis man ikke er klar over det, fordi der er jo meget stærke erhvervskræfter i Århus, der arbejder på at få etableret en ny international lufthavn ved Århus, hvilket vil være en gigantisk samfundsøkonomisk fejlinvestering.
Enhedslisten har fremsat det her forslag på nuværende tidspunkt simpelt hen for at undgå den fejlinvestering, hvorimod en jernbane fra Horsens til Esbjerg via Jelling over Billund vil knytte hele den centrale del af Jylland sammen med Esbjergområdet, Herningområdet, Vejletrekantområdet og det østjyske område. En jernbane vil ikke alene kunne tage passagerer til udenrigsflyene i Billund.
Så det er et meget visionært forslag, der indeholder en mulighed for at få en jernbaneløsning, der vil give en fantastisk forbedring af lokaltrafikken på jernbanen i Jylland og samtidig gøre det muligt, at folk i det meste af Jylland, ikke Nordjylland, men resten af Jylland, vil kunne få nem adgang til deres internationale lufthavn.
Det er mig egentlig lidt vanskeligt af forstå, at det ikke har interesse at drøfte et sådant forslag.
Jeg er klar over, at der er et pengeproblem, som selvfølgelig i givet fald skulle løses, men ideen synes jeg faktisk er knagende god.
Det er en investering, der er langtidsrettet.
Jeg er meget bekymret for, at det kan lykkes kredse i det jyske erhvervsliv at overtale Århus Byråd til at gå i gang med at bygge den internationale lufthavn ved Århus.
Hvis det sker, og ministeren på grund af sin passivitet lader det ske, så vil det jo medføre en lang række fejlinvesteringer.
Det vil også medføre krav om, at der skal udbygges motorvejsforbindelser osv. i forbindelse med sådan en jernbane, krav, som ministeren med sin almindelige begejstring for motorveje næppe vil kunne modstå.
Derfor vil alternativet til det her forslag sandsynligvis også blive dyrt for det offentlige.
Der er ingen løsninger af de her problemer, som kan klares af det offentlige uden penge.
Derfor er jeg altså skuffet over, at ministeren og ordførerne for Venstre og Konservative i modsætning til de andre ordførere bare fuldstændig afviser den her problematik og dermed nærmest giver det signal, at lufthavnsspørgsmålet i Jylland interesserer man sig ikke for på regeringsbænkene.
Jeg vil godt sige, at det er meget uklogt, hvis det er det, der ligger bag afvisningen af forslaget.
Men jeg tør jo ikke sige, hvilke motiver der egentlig ligger bag, for en egentlig seriøs argumentation og en egentlig redegørelse for, hvad regeringen og regeringspartierne ønsker på flyområdet i Jylland, har vi jo ikke fået gnist af information om.
Det ved vi ikke, det har man ikke villet gå ind i debatten med.
Det er jeg lidt ked af, for jeg synes egentlig tit, jeg har nogle gode debatter med trafikministeren.
Det er ikke altid, vi har held til at blive enige, vil jeg sige, men de har ofte, synes jeg, en højere kvalitet end den, som også Venstres ordfører lagde ud med.
Jeg må godt nok sige til fru Gitte Lillelund Bech, at jeg sogså synes, det var usædvanligt for Venstres ordfører at optræde på den måde, som vi så her i dag.
Jeg håber, det er et enkeltstående tilfælde.
Jeg har meget respekt for fru
Gitte Lillelund Bech og hendes arbejde, men jeg må sige, at den respekt udstrækker sig ikke til hendes ordførerindlæg i dag
Det er jeg desværre nødt til at sige.